Ģeoloģiskais dabas piemineklis **Staburags**

MK 175. noteikumu piel. Nr. 6

**Detalizēts apraksts**

**Adrese**

Jaunjelgavas novadā, Seces un Staburaga pagastos.

Ģeogrāfiskās koordinātes E25° 28,866' un N56° 34,813', jeb x590980, y271640 LKS92 sistēmā.

**Ģeogrāfiskais novietojums**

Daugavas kreisajā pamatkrastā, senlejas nogāzes malā, Daugavas (Lejasdaugavas) un Lauces senleju sazarojumā, Viduslatvijas zemienes austrumu malā.

**Ģeoloģiskie veidojumi**

Avotu kaļķakmens kupols un avoti (šobrīd zem ūdens), dolomīta atsegumi.

**Izmēri**

Dabas pieminekļa platība 7,71 ha.

**Debits**

Avots izplūst zem ūdenskrātuves ūdens, tā ūdensdeve nav zināma.

**Unikālās vērtības**

Ainavisks un ar teikām saistīts avotu kaļķakmens kupols Daugavas senlejas pamatkrastā, šobrīd atrodas zem ūdenskrātuves līmeņa.

**Ainaviskuma raksturojums**

Šobrīd no pamatkrasta paveras plaši un krāšņi skati uz ūdenskrātuves pildīto Daugavas senleju.

**Stratigrāfija**

Augšdevona Frana stāva Daugavas svītas dolomītu slāņi un kvartāra holocēna avotkaļķu kupols.

**Uzbūve**

Unikāls avotkaļķu kupols.

**Viela**

Avotu kaļķakmens, dolomīts.

**Procesi**

Šā brīža procesi dabas pieminekļa teritorijā, iespējams, to lēnām degradē, tomēr nav uzskatāmi par būtiskiem. Pēc ūdenskrātuves likvidēšanas paredzama avotu izplūdes un avotu kaļķakmens veidošanās atsākšanās.

**Citas vērtības**

Bagātīgs kultūrvēstures mantojums. Dabas piemineklim bez ģeoloģiskā nozīmīguma ir ļoti liela simboliska un mitoloģiska nozīme – kā izcilam Latvijas dabas simbolam, vietai, kas apvīta teikām un kura minēta mītiskajam varonim Lāčplēsim veltītos literāros darbos, dabas veidojumam, kura zaudējums appludināšanas rezultātā tiek asociēts ar tautas brīvības zaudējumu 20. gs. vidū.

**Stāvoklis**

Stāvoklis vērtējams kā ļoti slikts, jo nozīmīgākie ģeoloģiskie veidojumi šobrīd atrodas zem ūdenskrātuves līmeņa.

**Bojājumi**

Lielākā daļa ģeoloģisko veidojumu ir appludināti.

**Apdraudējumi**

Vēl lielāka pasliktināšanās šā brīža situācijā nav paredzama.

**Dabas aizsardzība**

Teritorijā atrodas ES aizsargājami biotops – karbonātisku pamatiežu atsegumi (8210).

**Apsaimniekošana**

Dabas piemineklis tiek apsaimniekots kā kultūrvēsturiska teritorija. Ir celiņi, takas, dekoratīvi un piemiņas stādījumi, kā arī māksliniecisks skulpturāls veidojums, blakus ir izveidots stāvlaukums. Tomēr labiekārtojuma infrastruktūra nav pakārtota teritorijas kā dabas pieminekļa apskatei un tajā nav atrodama informācija par dabas vērtībām.

**Piezīmes**

Teritorijas nozīmīgākā daļa 1967. gadā appludināta. 1998. gadā zemūdens arheologa V. Raina grupa filmējot zem ūdens konstatēja, ka avotu kaļķakmens kupola virsotne atrodas 6,5 metru dziļumā, pakāje 25 m zem ūdens.

**Novērtējumi**

Unikālās vērtības - 5

Ainaviskums - 3

Zinātniskais nozīmīgums:

Stratigrāfija - 3

Uzbūve - 5

Viela - 3

Procesi - 3

Citas vērtības - 4

Novērtējumu summa - 27

**Robežu izmaiņu pamatojums**

Dabas pieminekļa robežas grozītas nebūtiski – tā lai tās sakristu ar zemes kadastru robežām. Esošā dabas pieminekļa teritorija aizņem 7,71 ha, kamēr pirms robežu koriģēšanas - 8,14 ha.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģijas, ģeomorfoloģijas un stratigrāfijas pētījumiem, gan kā ainaviski un kultūrvēsturiski vērtīgu dabas veidojumu, kas nākotnē varētu atgūt savu sākotnējo krāšņumu un nozīmīgumu.

 Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.